Павал Сядзько

**Па́вал Сядзько́** ( 3 красавіка 1998 году) — беларускі футбаліст, паўабаронца казаскага клюбу «Іртыш». З 2017 па 2022 гады прыцягваўся да матчаў нацыянальнай зборнай Беларусі. Таксама выклікаўся ў склад нацыянальнай каманды на таварыскім матчы ў 2025 годзе.

## Кар’ера
### Клюбная
Выхаванец берасьцейскага «Дынама». З 2015 году пачаў выступаць за клюбны дубль. 14 верасьня 2015 году дэбютаваў у Найвышэйшай лізе, выйшаўшы на замену на 78-й хвіліне матча супраць «Белшынай» (2:1). Неўзабаве пачаў трапляць і ў стартавы склад берасьцейцаў, а 5 кастрычніка адзначыўся першым голам у кашулі «Дынама» ў наймацнейшым дывізіёне — у браму менскага «Дынама». Па заканчэньні сэзону 2015 году цікавасьць да паўабаронцы выявіў барысаўскі БАТЭ, аднак паўабаронца застаўся ў Берасьці. У сэзоне 2016 году ўжо быў футбалістам асноўнага складу, звычайна выходзіў на замену. З чэрвеня 2017 году пачаў трывала зьяўляцца ў першай адзінаццатцы, аднак у кастрычніку зноў пачаў выходзіць на замену. У сэзоне 2018 году зьяўляўся на полі нерэгулярна.

У сакавіку 2019 году быў аддадзены ў арэнду берасьцейскаму «Руху», а ў ліпені арэнда была падоўжаная да канца году. Замацаваўся ў пачатковым складзе «Руха» і дапамог камандзе прасунуцца ў Найвышэйшую лігу. У першай палове 2020 году гуляў за «Рух» у Найвышэйшай лізе, а ў ліпені 2020 году вярнуўся з арэнды ў «Дынама», дзе пачаў чаргаваць выхады ў стартавым складзе і на замену.

У лютым 2021 году скдаў новую ўгоду з «Дынама». Быў адным зь лідэраў каманды, забіўшы за сэзон 7 галоў у чэмпіянаце Беларусі. У верасьні 2021 году паводле пагадненьня бакоў пакінуў берасьцейскі клюб і хутка быў заяўлены за маскавіцкае «Тарпэда». Правёў 9 матчаў у сэзоне 2021—2022 гадоў, паводле вынікаў якога клюб дамогся выхаду ў Прэм’ер-лігу. У чэрвені 2022 году паводле пагадненьня бакоў кантракт быў датэрмінова скасаваны, і неўзабаве паўабаронца склаў пагадненьне з «Гомлем», дзе замацаваўся ў асноўным складзе.

У сьнежні 2022 году падпісаў кантракт зь менскім «Дынама». Паводле вынікаў сэзону 2023 году дапамог камандзе стаць чэмпіёнам Беларусі. У сьнежні 2023 году падоўжыў кантракт з дынамаўцамі. Быў адным зь лідэраў каманды, зарабіўшы за наступны сэзон ажно 10 галявых перадач у сэзоне. Сам гулец ацаніў 2024 год на 10 пунктаў з 10-ці магчымых. Тым ня менш, пасьля залатога сэзону пакінуў сталічны клюб, шмат у чым праз тое, што ня мог больш працаваць з галоўным трэнэрам Вадзімам Скрыпчанкам. Поруч з агентам шукаў варыянты працаўладкаваньня за мяжой, але пагадзіўся далучыцца да жодзінскага «Тарпэда»-БелАЗ. У жодзінскай каманды быў адным з ключавых футбалістаў каманды. Па заканчэньні сэзону меў прапановы як унутры краіны, гэтак ад клюбаў Узбэкістану і Інданэзіі. У выніку апынуўся ў казаскім клюбу «Іртыш».

### Міжнародная
У лістападзе 2016 году ў складзе зборнай Беларусі (да 19 гадоў) браў удзел у кваліфікацыйным раўндзе чэмпіянату Эўропы і дапамог беларускай зборнай пракрочыць у элітны раўнд. 1 верасьня 2017 году дэбютаваў у зборнай Беларусі (да 21 году), калі выйшаў у стартавым складзе адборачнага матча чэмпіянату Эўропы 2019 году супраць зборнай Грэцыі (0:2) і быў выдалены ў другім тайме. У далейшым стаў адным з асноўных гульцоў моладзевай зборнай.

Дэбютаваў у нацыянальнай зборнай Беларусі 9 лістапада 2017 году ў таварыскім матчы супраць зборнай Армэніі. Пазьней доўгі час не выклікаўся ў зборную, але зноў трапіў у ейны склад, калі згуляў 2 чэрвеня 2021 году ў таварыскім матчы супраць зборнай Азэрбайджану (1:2), зьявіўшыся на зьмену ў другім тайме. Пасьля доўгага перапынку зноў атрымаў шанец у складзе зборнай, згуляўшы ў трох таварыскіх матчах 2025 году супраць зборных Азэрбайджану, Казахстану і Расеі, але ў кожнай сустрэчы згуляў ня больш за палову часу.

## Дасягненьні
* Чэмпіён Беларусі: 2023, 2024
* Уладальнік Кубка Беларусі: 2017, 2018
* Уладальнік Супэркубка Беларусі: 2018, 2019

## Статыстыка

## Крыніцы

## Вонкавыя спасылкі
* Статыстыка «ПБ-Инфо»
* 
* 

Катэгорыя:Беларускія футбалісты